Kim Behnke (FRI), 2000-11-16:
For 3 år siden var verden så enkel: Når Folketingets politiske flertal havde et ønske til elsektoren, hvad enten det var, at de skulle indgå i en biomassehandlingsplan, der skulle kabellægges nogle højspændingsledninger eller andet, ja, så blev Elsam og Elkraft kaldt til møde med besked om, at det var det politiske ønske på bjerget.
De pågældende organisationer gik så i offentligheden og gryntede lidt, men gik så hjem og gjorde det, de havde fået besked på, vel vidende at inden for den store økonomi tog man så bare de penge, det kostede.
Det var en nem og enkel verden.
Men da vi satte gang i liberaliseringen, anvendte miljø- og energiministeren jo et meget præcist udtryk over for sektoren, nemlig at når de nu begyndte at divisionere sig, så skulle de ikke bare flytte lidt længere ned ad gangen; der skulle være tale om en ægte divisionering.
Det får jo naturligvis den følge, at der bliver en masse afgrænsningsproblemer, som Folketinget så efterfølgende må samle op på.
Det her lovforslag er, så vidt vi kan se det,
primært et forsøg på at skabe klarhed: Hvem har nu pligt til at hente penge i kassen, når forskellige opgaver skal løses?
Der er dog to spørgsmål, som vi enten kan få afklaret i dag eller få afklaret under udvalgsarbejdet:
Når der i lovforslaget er tale om, at den systemansvarlige virksomhed har til opgave at sikre forskning og udvikling af nye og mere effektive metoder til overføring af elektricitet og til den fysiske regulering af elforsyningsnettet, er det så tilstrækkelig rummeligt til, at planen om etablering af et stort ellager i Nordjylland baseret på brændselscelleteknologien kan finansieres af den systemansvarlige?
For efter vores opfattelse er løsenet i fremtiden, at der bliver etableret ikke bare ét, men mange brændselscellelagre, sådan at vi, når der bliver stor strømproduktion fra vores forhåbentlig mange havvindmølleparker, vil kunne gemme en del af strømmen til, når vinden lægger sig igen.
Der har vi i dag heldigvis fået udviklet en brændselscelleteknologi, som gør det muligt med et forholdsvis lavt energitab at kunne gemme strømmen på et sådant lager.
Men det er jo klart, at omkostningen ved at sætte et sådant projekt i gang er ganske betydelig, og derfor vil vi gerne have sikkerhed for, at de paragraffer, vi nu får strikket sammen her, hjemler mulighed for, at den systemansvarlige kan finansiere et sådant stort projekt.
Det andet spørgsmål drejer sig om det forhold, at kabellægningen af højspændingsledninger jo hidtil har været baseret på en række »frivillige aftaler«.
Det var jo med stærk politisk inspiration fra Folketinget, at man gik i gang.
Heldigvis valgte man en strategi, som gik ud på, at man først fik kabellagt 10-kV-ledninger og senere 60-kV-ledninger osv., så man tog alle de laveste spændinger først.
Det gode ved den fremgangsmåde har været, at man har fået fjernet højspændingsledningerne fra byområderne først, og man har haft en teknologisk udvikling og en prisudvikling på kablerne, som har gjort, at når man så nåede til højere spændingsniveauer, var kabelprisen faldet.
Godt for det.
Men nu, hvor vi flytter det over og gør det til noget lovbestemt, ændrer det så på de muligheder, der er for at gennemføre de her ting, eller kommer vi fortsat til at opleve, at forskellige borgergrupper protesterer, og at amtsråd ikke vil træde nogen politisk over tæerne under VVM-undersøgelsen, og så havner det hele alligevel til sidst på ministerens og Folketingets bord?
Får vi ændret på den måde, de beslutninger bliver truffet på, til fordel for at kunne gennemføre projekterne, som man tilsyneladende lokalt og regionalt ikke har politisk mod og vilje til, så er det en klar og vigtig forbedring.
For mindre end et år siden oplevede Danmark under orkanen jo, hvor vigtigt det er, at vi har ringforbindelser.
Disse køkkenbordsberegninger over, hvor man hos alle mulige ukyndige tror og mener det er nødvendigt at have kabler og højspændingsforbindelser, ja, det viste sig jo, at de selvfølgelig ikke holdt.
Den dag, der blæser en storm, er der brug for, at der er mange flere kabler og elforbindelser end dem, man lige bruger i det daglige, hvis vi fortsat skal kunne have strøm i vores lamper.
Med de to tekniske ting, vi gerne vil have afklaret, ligger der en tilslutning også fra vores side.